钦定古今图书集成/明伦汇编/氏族典/第321卷 > 《廖用贤尚友录》 > 曾英
## 钦定古今图书集成/明伦汇编/氏族典/第321卷 > 《廖用贤尚友录》 > 曾英

按《莆田县志》：“英字彦侯，年二十二，应巡抚张肯堂募，
击尢溪、平和山寇。嗣同游击周之璠入蜀，以征猺黄
功署都司。又于光安州与流寇战，屡捷，授十三岩都
司，守涪州。张献忠寇万县，英冲锋血战著功，升四川
左都督，统数万众。时襄阳新破，贼趋涪州，英迎战失
利，身被七创。贼遂乘胜攻成都，英扶创收馀众，驰护”
蜀王，复重庆。又与猺黄战于合州，生擒小秦王，降其
众十三万，势大振。率兵环九龙、合水龙门，夹击献忠，
大破之。适李自成陷燕京，英闻变，全军缟素大哭。献
忠乘间压战，英迎击，大败之。丙戌秋，献忠死，馀贼数
万从叙州下诡降英，英不许，欲尽歼之。忽军中自乱，
英殪于矢，跃入渝河死。